આજથી દસ-બાર વર્ષ પહેલાં દેશનાં ૧૨ રાજ્યોનાં ૧૬૫ જેટલા જિલ્લાઓમાં લાલ આતંકની ધાક વર્તાતી હતી. એ સમયે કેન્દ્રમાં યુપીએ સરકારનું રાજ હતું અને તેમના ગઠબંધન વામપંથીઓ સાથે હતું. પરિણામે દબાણવશ કોંગ્રેસ સરકાર નક્સલીઓ સામે કોઈ કડક પગલાં લઈ શકતી ન હતી. મુખ્ય ધારાના વામનેતા ભલે સ્વીકારે કે ન સ્વીકારે પણ એ હકીકત છે કે વામપંથી દળોના પ્રભાવને કારણે જ દેશમાં નક્સલવાદ જન્મ્યો અને વકર્યો. સરકારો દ્વારા જ્યારે પણ લાલ આતંક વિરુદ્ધ કાર્યવાહી કરવાનું વિચાર્યું. ત્યારે ત્યારે વામપંથીઓ તેમાં આડખીલી રૂપ બન્યા. તેમણે લાલ આતંકને સુરક્ષાકવચ પૂરું પાડ્યું છે. યુપીએ સરકાર વખતે પણ એવું જ થયું. તે વખતે સરકારે નક્સલવાદીઓ વિરુદ્ધ વાયુ સેનાનો પ્રયોગ કરવાનો પ્રસ્તાવ મૂક્યો. ત્યારે વામપંથીઓએ તેનો પૂરજોશમાં વિરોધ કર્યો. પરિણામે પ્રસ્તાવ લાવી શકાયો નહીં કહેવા ખાતર તો નક્સલ પ્રભાવિત વિસ્તારોમાં કેન્દ્રીય અને રાજ્યનાં સુરક્ષા દળોને મોકલવામાં આવ્યાં, પરંતુ સંસાધનોનો અભાવ અને કમજોર રાજનૈતિક ઇચ્છાશક્તિને કારણે ભારતના સૈનિકોના હાથ બંધાયેલા જ રહ્યા. પરિણામે નક્સલી હુમલાઓ વખતે નુકસાન ભારતીય જવાનોનું જ થયું.